Med TDC er det svært at vide, hvor jeg skal starte. Utallige, utrolige og utilgivelige fejl er de ansvarlige for. Ganske kort kan jeg berette, at jeg har haft et mobilabonnement hos dem, som voldte mig flest problemer. Privat og erhvervsmæssigt har jeg haft dem som internetudbyder, her var lige så mange og andre problemer, men det er en helt anden historie. 

Dårlig oplevelse med mobilabonnement: Privat
Mine mobilregninger blev mig tilsendt med posten, og jeg betalte dem troligt til tiden hver måned. En måned udeblev regningen, men jeg opdagede det ikke. 14 dage efter kom en rykker. Jeg tog ind til butikken i Århus med rykkeren og forklarede (efter at have stået i kø i knap 40 min), at jeg ikke havde modtaget den oprindelige regning. De spurgte indgående til, om jeg var sikker og om jeg ikke bare havde "glemt" at betale den. Til sidst gik de modvilligt med til at sende mig en ny. Jeg spurgte om de var sikre på, de havde min rette adresse, ekspedienten kastede et blik på mit sygesikringsbevis og gav grønt lys - den var god nok.
Hjemvendt følte jeg mig i tvivl. Jeg gik ind på min profil på tdc.dk og tjekkede selv adressen... Som var forkert! Mit husnummer stod anført til 20 og ikke 201. Rykker nr. 2 kom, og her kunne jeg se at posten med kuglepen havde rettet husnummeret. Jeg besøgte igen TDC butik og bad dem om at rette husnummeret og i øvrigt slette rykker 2. Nu blev der atter sået tvivl om min ærlighed som betalende kunde, og igen gik de modvilligt med til at sende regningen uden rykkergebyr (som de faktisk havde lovet mig en gang). 
Dage blev til uger, og intet skete. Atter besøgte jeg butikken, hvor de intet vidste om nogen ting, og igen antydede at jeg var en dårlig betaler. Her blev jeg utålmodig og talte med store bogstaver. Chefen i butikken stod i nærheden og hørte min klage, og henvendte sig til mig. Hun beklagede meget deres mange fejl, lovede mig at hun personligt ville bringe det i orden og gav mig sit visitkort, så jeg kunne kontakte hende, hvis der blev mere. Endelig, tænkte jeg. Men ak, nej!
Den "oprindelige" regning kom, med fejl i, med rykkergebyrer og andre geyrer på. Jeg sendte en mail til chefen, og gjorde hende det klart, at nu skulle der ske noget. Jeg var træt af at blive kaldt løgner i butikken, spilde min tid med alle de butiksbesøg og aldrig kunne få lukket sagen ned. Hun sendte mig en vældig fin æske chokolade. Den nye regning udeblev.
Jeg kan faktisk ikke huske, præcist hvordan det endte, jeg tror nok, at jeg bare betalte til sidst, men at nogle af gebyrerne forsvandt. Jeg opsagde i øvrigt omgående mit abonnement. Hvor svært kan det være at holde styr på et mobilabonnement?

Dårlig oplevelse med internet: PRIVAT
Da jeg ønskede at oprette internet i min nye lejlighed, undersøgte jeg priser og fandt ud af at Fullrate passede til mig. Hos Fullrate fik jeg at vide, at de faktisk ikke kunne oprette mig, fordi der var et eller andet nummer, som TDC nægtede at oplyse dem om, selvom de ifølge loven skulle. TDC havde nemlig før haft linjen. De anbefalede mig, at jeg selv kunne kontakte TDC og få det. Jeg kontaktede TDC og forklarede situationen. De spurgte mig, om jeg ville oprette internet hos dem? Nej tak sagde jeg, I tager 1500 kr. i oprettelse og 300 kr. mere om måneden efterfølgende, så ellers tak. Så kunne de desværre ikke hjælpe mig med det nummer. Efter megen ringen frem og tilbage opgav jeg, og oprettede i stedet internet hos 3, det kom dog aldrig til at fungere optimalt. Trist, at TDC på den måde umuliggør sund konkurrence mellem internetudbydere.

Endnu en dårlig oplevelse havde min veninde også med TDC og internet, jeg orker ikke at gå i detaljer, men det var lange leveringstider, fejlagtige priser, megen hængen i telefonen, klagen osv.

Dårlig oplevelse med internet: ERHVERV
På min mindre arbejdsplads var vi tvunget til at vælge TDC som internetudbyder, igen som med ovenstående private sag. Det måtte vi jo så. 
Der er megen bøvl med at få oprettet linjen og overhovedet komme på nettet. Efter en måned uden internet får vi den første regning. Vi ringr og siger at vi ikke har haft net og ikke vil betale, og spørger i øvrigt hvor den lovede tekniker bliver af. De er hverken til at hugge eller stikke i, og vi betaler. Teknikeren kommer først efter endnu et par uger, tilslutter linjen og nu virker det. 
Efter et års tid uden de store problemer, får vi pludselig tilsendt en regning. Ud af det blå opkræver de os omkring 800 kr. for et abonnement, vi aldrig har hørt om eller bestilt. Uforstående kontakter vi dem for at få udredt fejlen. Vi ringer til det erhvervsnummer der står angivet som kontaktnummer i brevet. Her bliver vi mødt af et møgfald uden lige! Det er min ellers meget tålmodige, tolerante og rolige chef der ringer, og jeg sidder ved siden af og kan pludselig se hvordan han næsten skifter farve i hovedet. Han har talt i et roligt tonefald og helt almindeligt forklaret fejlen. Igennem røret kan man høre et kvindemenneske råbe og skælde ud, at vi ikke må ringe hertil!!! Rystet beder min chef hende om at fatte sig og snakke pænt til ham, men røret bliver smækket på. Vi ringer op igen, for vi skal jo have slettet den helt forkerte regning. Nu får vi så fat i en sød og meddelsom medarbejder, som lover at slette den og henviser os til deres klageservice, klageservice@tdc.dk, tror jeg nok. (bare det, at den findes!!!) Regningen forsvinder og det kører atter.

Endnu en dårlig oplevelse havde min mor med TDC, som har en samleløsning hos dem med telefoni erhverv og privat. I forbindelse med en flytning, ønsker hun at få nummeret flyttet med, da det er vigtigt for hendes virksomhed, at kunderne ikke oplever forvirring og kan komme i kontakt med hende som altid. Flere måneder i forvejen varsler hun dette, samt bestiller en tekniker til en bestemt dag, der skal tilslutte det hele i det nye hus.
Surprise, surprise - han dukker ikke op. En halv time inden lukketid uden tekniker ringer hun derind og spørger hvor han bliver af. De har ingen bemærkninger i deres system overhovedet om nogen flytning eller tekniker. De kan intet gøre, og der går mange dage, hvor telefonen bare er nede og min mors kunder ikke ved hvad der sker.

-----

Det var et par af de mest frustrerende oplevelser jeg eller mine bekendte har haft med TDC. Jeg kunne give adskillige andre - men synes egentlig ikke, at hverken du eller jeg behøver spilde mere tid på en virksomhed, hvis kultur er så gennemsyret af ligegyldighed, sjusk og fejlagtig påståelighed, så til slut kan jeg kun sige UNDGÅ TDC (hvis du kan komme uden om deres monopol).